KOMMISSIONENS FORORDNING (EF) Nr. 1878/95 af 28. juli 1995 om indførelse af en midlertidig antidumpingtold på importen af ildfaste chamottesten med oprindelse i Den Kinesiske Folkerepublik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved Rådets forordning (EF) nr. 1251/95 (2), særlig artikel 23,

under henvisning til Rådets forordning (EF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 11,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) I april 1993 offentliggjort Kommissionen en meddelelse i De Europæiske Fællesskabers Tidende (5) om indledning af en antidumpingprocedure vedrørende importen til Fællesskabet af visse typer ildfaste chamottesten med oprindelse i Den Kinesiske Folkerepublik og henhørende under KN-kode ex 2507 og ex 2508.

(2) Denne meddelelse blev offentliggjort efter modtagelsen af en skriftlig klage indgivet af Société Argiles et Mineraux AGS (»AGS«), Clérac, 17270 Montguyon (Frankrig), som angiveligt tegner sig for hovedparten af produktionen i Fællesskabet af ildfaste chamottesten. Klagen indeholdt beviser for, at der fandt dumping sted af den pågældende vare og forvoldtes væsentlig skade som følge heraf. Disse beviser ansås for tilstrækkelige til at begrunde indledningen af en procedure.

(3) Kommissionen underrettede officielt de producenter og eksportører i eksportlandet og importører, som den vidste var berørt af sagen, samt repræsentanterne for eksportlandet og klageren. De direkte berørte parter fik lejlighed til at tilkendegive deres synspunkter skriftligt og til at anmode om at blive hørt.

(4) To sammenslutninger og to virksomheder inden for brugerindustrien tilkendegav deres synspunkter skriftligt.

(5) Ingen producenter eller eksportører eller andre interesserede parter i Den Kinesiske Folkerepublik tilkendegav deres synspunkter under undersøgelsen eller besvarede de spørgeskemaer, som Kommissionen havde tilsendt dem.

(6) Kommissionen indhentede og efterprøvede alle oplysninger, som den anså for nødvendige med henblik på den foreløbige fastlæggelse af de faktiske forhold, og den aflagde kontrolbesøg hos følgende:

a) Producenter i Fællesskabet:

Société Argiles et Minéraux AGS

Clérac

F-17270 Montguyon

Frankrig

ARCICHAMOTAS Arcillas y Chamotas Asturianas, s.l.

c/Uría n° 76 3°D

Oviedo

Spanien.

b) Uafhængige importører:

Frank & Schulte GmbH

Alfredstr. 154

D-45131 Essen

Tyskland

Possehl Erzkontor GmbH

Beckergrube 38-52

D-23552 Lübeck

Tyskland.

(7) Dumpingundersøgelsen omfattede perioden 1. april 1992 til 31. marts 1993.

B. DEN AF UNDERSØGELSEN OMFATTEDE VARE OG SAMME VARE

Varebeskrivelse

(8) Den pågældende vare er uforarbejdede, også benævnt »kiln-run«, ildfaste chamottesten (undertiden benævnt: »calcined fireclay« eller »calcined flintclay« eller »calcined clay« eller »calcined kaolin«) med et aluminiumoxidindhold på mindst 40 %, men ikke over 55 %. Disse chamottesten fremstilles af ler eller malm hovedsagelig baseret på kaolinit, dvs. en sammensætning bestående af aluminium- og siliciumoxid samt vand, der brændes ved høje temperaturer. Brændingsprocessen finder hovedsagelig sted i rotationsovne. Ildfaste chamottesten benyttes i fremstillingsprocesser for formede eller ikke-formede produkter bestående af silicium- og aluminiumoxid.

Klagen og meddelelsen om indledning af en procedure omfattede både forarbejdede ildfaste chamottesten. Denne sondring er hovedsagelig begrundet i forskelle i fysiske egenskaber, der opstår som resultat af forarbejdningen, og som er bestemmende for varernes forskellige endelige anvendelsesformål, såsom modstandsdygtighed over for pludselige temperatursvingninger. Forarbejdningen fører også sommetider til forandringer i den kemiske sammensætning, f.eks. ændring i aluminiumoxidindholdet. Disse forskelle mellem forarbejdede og ikke-forarbejdede ildfaste chamottesten afspejles i betydelige forskelle i produktionsomkostninger og salgspriser. Af disse grunde bør ikke-forarbejdede og forarbejdede chamottesten i forbindelse med denne procedure ikke anses for at være en og samme vare.

I Eurostat-statistikkerne over import af varer henhørende under KN-kode ex 2507 og ex 2508 sondres der ikke mellem forarbejdede og ikke-forarbejdede chamottesten. De omfatter også ikke-brændt ler. For at udskille disse former for ler og forarbejdede chamottesten fra de samlede tal tog Kommissionen på grundlag af dokumentation fra den pågældende erhvervsgren i Fællesskabet og fra importører, der samarbejdede med Kommissionen, kun hensyn til import, for hvilken gennemsnitsprisen i 1989 og slutningen af undersøgelsesperioden udgjorde mellem 50 og 85 ECU pr. ton. Import, for hvilken gennemsnitsprisen var lavere end 50 ECU pr. ton antages at være ikke-brændt ler, medens import til en gennemsnitspris på over 85 ECU pr. ton antages at være forarbejdede chamottesten.

Det fremgik af oplysningerne fra de samarbejdende importører, at de kun importerede uforarbejdede chamottesten. Desuden hævdede ingen af parterne, at import fra Den Kinesiske Folkerepublik henhørende under KN-kode ex 2507 eller ex 2508 omfattede ikke-brændt ler eller forarbejdede chamottesten.

Klageren var indforstået med, at proceduren begrænsedes til kun at omfatte uforarbejdede chamottesten.

Kommissionen har følgelig besluttet at begrænse proceduren, for så vidt angår selve varen, til kun at omfatte uforarbejdede ildfaste chamottesten.

Samme varer

(9) Et brugerselskab gjorde gældende, at den pågældende vare med oprindelse i Den Kinesiske Folkerepublik ikke i henseende til det endelige anvendelsesformål kunne sammenlignes med den vare, der fremstilledes af den største fællesskabsproducent, på grund af en ringere brænding af de kinesiske chamottesten, omend de to varer var sammenlignelige med hensyn til kemiske egenskaber. To uafhængige importører, der medvirkede i undersøgelsen, hævdede også, at kinesiske chamottestens anvendelsesområde var mindre som følge af ringere brænding.

Endnu et selskab inden for brugerindustrien gjorde gældende, at kinesiske chamottesten i henseende til kemiske egenskaber var af en bedre kvalitet end chamottesten, der fremstilledes af den største fællesskabsproducent, og at kinesiske chamottesten ikke kunne erstattes af nævnte fællesskabsproducents chamottesten med henblik på fremstilling af ildfaste mursten til brug i stålindustrien.

En national sammenslutning hævdede, at kinesiske chamottesten er af en bedre kvalitet end EF-erhvervsgrenens vare, og at den erhvervsgren i den pågældende medlemsstat, der fremstiller ildfaste materialer, er afhængig af leverancer fra Den Kinesiske Folkerepublik.

(10) Ovennævnte påstande var til dels modstridende og underbyggedes ikke af dokumentation. Det fremgik desuden af undersøgelsen, at der ikke var tale om væsentlige forskelle mellem specifikationerne for de kemiske og fysiske egenskaber for de uforarbejdede chamottesten, der fremstilles af EF-producenterne, af producenterne i referencelandet (jf. nedenfor) eller de kinesiske producenter eller eksportører. Følgelig anses de varer, der importeres fra Den Kinesiske Folkerepublik, for at være samme vare som dem, der fremstilles i referencelandet og af den pågældende erhvervsgren i Fællesskabet.

C. DUMPING

Normal værdi

(11) Da Den Kinesiske Folkerepublik ikke er et land med markedsøkonomi, måtte den normale værdi for samme vare med oprindelse i dette land i overensstemmelse med artikel 2, stk. 5, litra b), i Rådets forordning (EØF) nr. 2423/88 (i det følgende benævnt »grundforordningen«) fastsættes på grundlag af salgspriserne eller produktionsomkostningerne for samme vare i et tredjeland med markedsøkonomi, et såkaldt referenceland.

(12) Den Kinesiske Folkerepublik fremlagde ikke noget forslag om valg af referenceland, medens klageren foreslog Amerikas Forenede Stater.

Kommissionen bekræftede i den forbindelse, at Amerikas Forenede Stater har et åbent marked for den pågældende vare med et betydeligt antal konkurrerende leverandører, der udnytter den billigere minedrift i åbent brud til fremskaffelse af de nødvendige råmaterialer, som har let adgang til flere energikilder og til et effektivt transportnet, og som sælger betydelige mængder på hjemmemarkedet til fortjenstgivende priser. Da der ikke forelå oplysninger om andre, bedre egnede lande med markedsøkonomi, fastslog Kommissionen, at det var hensigtsmæssigt og ikke urimeligt at anvende Amerikas Forenede Stater som grundlag for fastsættelsen af den normale værdi.

(13) Med henblik herpå gav to producenter i Amerikas Forenede Stater Kommissionen tilsagn om at ville medvirke. Begge selskaber opfyldte ovennævnte kriterier, udfyldte de tilsendte spørgeskemaer, og oplysningerne heri efterprøvedes ved et kontrolbesøg hos de pågældende producenter.

(14) Den normale værdi for ildfaste chamottesten med oprindelse i Kina fastsattes således på grundlag af de vejede gennemsnitlige salgspriser, ab fabrik, der betaltes eller skulle betales i normal handel for samme vare, som fremstilledes af de pågældende amerikanske producenter med henblik på salg til forbrug på det amerikanske hjemmemarked.

Eksportpris

(15) Ingen af de kinesiske eksportører eller med dem forbundne importører var rede til at samarbejde. De to uafhængige importører, som medvirkede i undersøgelsen, tegnede sig tilsammen for næsten 25 % af de importerede mængder, der fremgik af Eurostat-statistikkerne, og den gennemsnitlige importpris pr. ton var lidt lavere end den gennemsnitspris, der beregnedes på grundlag af disse statistikker.

(16) I betragtning af den forholdsvis lille andel af importen, der gik via de uafhængige importører, samt den manglende samarbejdsvilje fra de kinesiske eksportørers side, fastsatte Kommissionen eksportpriserne på grundlag af de foreliggende oplysninger i overensstemmelse med artikel 7, stk. 7, litra b), i grundforordningen, og den anså Eurostat-priserne for at være de rimeligste faktiske oplysninger, der forelå.

Sammenligning

(17) Den normale værdi sammenlignedes med fob-eksportprisen i samme handelsled, dvs. grossistleddet, efter at der vare foretaget en justering på grundlag af forskelle i fysiske egenskaber, især aluminiumoxidindholdet. For at nå frem til fob-eksportprisen trak Kommissionen de omkostninger i forbindelse med søtransport og forsikring, der konstateredes hos de uafhængige importører, fra den eksportpris, der fremgik af Eurostat-statistikkerne.

Dumpingmargen

(18) Det fremgik af sammenligningen, at der fandt dumping sted. Forskellen mellem den normale værdi og eksportprisen beløber sig til 19,34 ECU pr. ton, svarende til 28,44 % af prisen, cif Fællesskabets grænse.

D. ERHVERVSGREN I FÆLLESSKABET

(19) Hvad angår definitionen af den pågældende erhvervsgren i Fællesskabet, konstateredes det, at en EF-producent importerede den pågældende vare fra Den Kinesiske Folkerepublik. Denne producent afviste at samarbejde med Kommissionen i forbindelse med denne procedure på trods af opfordringer hertil. Kommissionen var derfor ikke i stand til at afgøre, om denne EF-producent blot importerede den pågældende vare som en defensiv foranstaltning. Under disse omstændigheder anså Kommissionen med henblik på den foreløbige fastlæggelse af de faktiske forhold ikke denne producent for at være en del af EF-erhvervsgrenen som omhandlet i artikel 4, stk. 5, første led, i grundforordningen. De resterende producenter udgjorde 100 % af EF-erhvervsgrenen.

E. SKADE

Forbruget i Fællesskabet

(20) Forbruget i Fællesskabet beregnedes ved at sammenlægge EF-erhvervsgrenens salg og import af den pågældende vare henhørende under KN-kode ex 2507 og ex 2508, beregnet efter den fremgangsmåde, der er beskrevet i betragtning 9. På grundlag af denne beregning faldt forbruget af den pågældende vare i Fællesskabet fra 131 000 tons i 1989 til 127 500 tons i 1991 og 107 000 tons i undersøgelsesperioden, svarende til en nedgang på 17,7 % i løbet af hele den betragtede periode.

Dumpingimporten: omfang, markedsandel og priser

(21) Dumpingimporten fra Den Kinesiske Folkerepublik steg fra 41 118 tons i 1989 til 50 635 tons i 1991 og udgjorde 50 142 tons i undersøgelsesperioden, altså en stigning på 21,9 %.

(22) Markedsandelen for importen fra Den Kinesiske Folkerepublik steg fra 31,4 % i 1989 til 39,7 % i 1991 og nåede op på 46,5 % i undersøgelsesperioden.

(23) De vejede gennemsnitlige salgspriser pr. ton af den pågældende importvare fra Den Kinesiske Folkerepublik, beregnet cif, faldt fra 75,6 ECU i 1989 til 67,5 ECU i 1991 og 68,0 ECU i undersøgelsesperioden, dvs. et fald på 10,1 %.

(24) Det fremgår af en sammenligning mellem denne vejede gennemsnitlige salgspris, beregnet ab importørens lager (hvilket afspejler importørens omkostninger og en fortjenstmargen på 3 %, der ansås for rimelig), og EF-erhvervsgrenens vejede gennemsnitlige salgspriser i samme handelsled, at der til stadighed har været tale om underbud på 4 % i forhold til sidstnævnte priser. Disse underbud må betegnes som systematiske, for så vidt som det fremgik, at når EF-erhvervsgrenen søgte at opretholde sin markedsandel ved at tilpasse sine priser til priserne på importvarerne fra Den Kinesiske Folkerepublik, blev sidstnævnte priser nedsat, således at den pågældende underbudsmargen blev opretholdt.

EF-erhvervsgrenens situation

(25) EF-erhvervsgrenens salg på fællesskabsmarkedet faldt fra 74 757 tons i 1989 til 57 603 tons i 1991 og 43 371 tons i undersøgelsesperioden, dvs. en nedgang på 42 %.

(26) EF-erhvervsgrenens markedsandel faldt fra 57,1 % i 1989 til 45,2 % i 1991 og 40,2 % i undersøgelsesperioden.

(27) EF-erhvervsgrenens produktion af den pågældende vare faldt tilsvarende. Som følge heraf faldt kapacitetsudnyttelsen fra 55,9 % i 1989 til 45,7 % i 1991 og 38,3 % i undersøgelsesperioden, selv efter at EF-erhvervsgrenen havde indskrænket sin samlede kapacitet.

(28) Den arbejdsstyrke, der var beskæftiget med fremstillingen af den pågældende vare, faldt fra 165 i 1989 til 151 i 1991 og 100 i undersøgelsesperioden, dvs. en nedgang på 39 %.

(29) EF-erhvervsgrenens nettofortjeneste forringedes betydeligt, idet den faldt fra 6,8 % i 1989 til 2 % i 1991 og til minus 0,5 % af omsætningen i undersøgelsesperioden.

Konklusion

(30) På baggrund af de forhold, der er beskrevet ovenfor, må det fastslås, at der er påført EF-erhvervsgrenen væsentlig skade som omhandlet i artikel 4, stk. 1, i grundforordningen.

F. ÅRSAGERNE TIL SKADEN

Dumpingimporten

(31) Den Kinesiske Folkerepublik vandt på bekostning af den pågældende erhvervsgren i Fællesskabet en betydelig markedsandel i Fællesskabet for ildfaste chamottesten; dette skete ved at sælge til dumpingpriser, som systematisk var lavere end EF-erhvervsgrenens priser for samme vare, og ved at udbyde betydelige mængder på fællesskabsmarkedet.

Forarbejdningsvirksomheder og endelige brugere af ildfaste chamottesten var i undersøgelsesperioden mere prisbevidste, fordi de selv måtte registrere en betydelig tilbagegang i efterspørgslen efter deres egne varer, hvorfor de nødvendigvis måtte reducere deres produktionsomkostninger. De flyttede følgelig indkøbet af ildfaste chamottesten til de billigere importvarer fra Den Kinesiske Folkerepublik.

Ved at tvinge EF-erhvervsgrenen til at sænke sine priser for at hindre et yderligere fald i sin markedsandel, forårsagede importen af ildfaste chamottesten fra Den Kinesiske Folkerepublik, at EF-erhvervsgrenens rentabilitet, som allerede påvirkedes negativt af tilbagegangen i salget og den deraf følgende stigning i enhedsomkostningerne, forringedes yderligere.

Andre faktorer

(32) Den samlede efterspørgsel efter chamottesten faldt mellem 1989 og udgangen af undersøgelsesperioden, hovedsagelig som følge af den konjunkturbetingede tilbagegang i Fællesskabets stålindustri, som er den vigtigste endelige bruger af den pågældende vare. Efterspørgselstilbagegangen forårsagede en nedgang i EF-erhvervsgrenens salg, hvilket også påvirkede dennes rentabilitet negativt. En nedgang i den samlede efterspørgsel skulle imidlertid ikke bevirke en nedgang i markedsandelen. Desuden var nedgangen i den samlede efterspørgsel ikke usædvanlig. Tilsvarende konjunkturbetingede fald i den samlede efterspørgsel havde aldrig tidligere ført til en sådan nedgang i rentabilitet og beskæftigelse, som EF-erhvervsgrenen registrerede i undersøgelsesperioden.

(33) Det fremgik desuden af undersøgelsen, at importen fra det tidligere Tjekkoslovakiet faldt fra 15 144 tons i 1989 til 14 284 tons i undersøgelsesperioden. Markedsandelen for denne import øgedes dog fra 11,6 % til 13,3 % som følge af det faldende forbrug. Ifølge dokumentation fra klageren var priserne på disse importvarer lidt lavere end EF-erhvervsgrenens priser, men der blev ikke fremlagt og ej heller fundet afgørende beviser for dumping i undersøgelsesperioden. Ifølge Eurostat-statistikkerne steg prisen pr. ton for de pågældende importvarer, men ifølge de oplysninger, der er fremlagt af klageren, kan denne forhøjelse tilskrives den ændring af handelsled for salget af disse importvarer, der fandt sted i den betragtede periode, dvs. mere direkte salg til de endelige brugere og mindre salg til grossister eller via mellemhandlere.

Konklusion

(34) Andre faktorer har bidraget til den skade, der er påført EF-erhvervsgrenen, men dette ændrer dog ikke den kendsgerning, at importen af ildfaste chamottesten med oprindelse i Den Kinesiske Folkerepublik, som følge af lavere priser og betydelige mængder, særskilt betragtet har forvoldt væsentlig skade for den pågældende erhvervsgren i Fællesskabet.

G. FÆLLESSKABETS INTERESSER

(35) Ildfaste chamottesten udgør grundmaterialet for producenterne af ildfaste produkter, som bl.a. spiller en vigtig rolle i stålfremstillingsprocessen. De påviste reserver af de nødvendige ler- og mineralforekomster vil gøre det muligt for EF-erhvervsgrenen at forsyne Fællesskabets forarbejdningsvirksomheder og endelige brugere på lang sigt og på en økonomisk måde i betragtning af beliggenheden i forhold til brugerne. Det er derfor i de endelige brugeres interesse, at EF-erhvervsgrenen opretholdes. Imidlertid er dens fortsatte levedygtighed truet af illoyal konkurrence i form af importen fra Den Kinesiske Folkerepublik. Det er følgelig både i brugerindustriens og i EF-producenternes interesse, at der indføres foranstaltninger mod denne illoyale konkurrence på markedet for ildfaste chamottesten.

Sådanne foranstaltninger vil formentlig have en mindre indvirkning på det generelle prisniveau for ildfaste chamottesten og dermed på de omkostninger, der påhviler de endelige brugere af ildfaste produkter, navnlig i stålindustrien, og de bør derfor ikke overstige det niveau, der er strengt nødvendigt for at afhjælpe den skade, der påføres EF-erhvervsgrenen. Foranstaltningerne bør endvidere ikke resultere i, at de kinesiske eksportører trækker sig ud af EF-markedet, fordi dette kunne føre til en uønsket begrænsning af den loyale konkurrence på dette marked.

Under disse omstændigheder og under hensyntagen til foranstaltningernes udformning (jf. nedenfor) er det i Fællesskabets interesse, at der træffes passende foranstaltninger mod den illoyale handelspraksis i forbindelse med import af uforarbejdede ildfaste chamottesten fra Den Kinesiske Folkerepublik.

H. TOLD

(36) Med henblik på at fastlægge omfanget og arten af de foranstaltninger, der skal træffes, blev der taget hensyn til behovet for at genoprette og opretholde EF-erhvervsgrenens levedygtighed samtidig med, at forarbejdningsvirksomheder og endelige brugere af ildfaste chamottesten sikres adgang til flere forskellige forsyningskilder.

(37) Der bør følgelig indføres foranstaltninger i form af en variabel told baseret på en minimumspris beregnet cif Fællesskabets grænse, som sikrer EF-erhvervsgrenen dækning for produktionsomkostninger (indbefattet salgs- og administrationsomkostninger og andre generalomkostninger) og en fortjeneste på 5 %, som anses for passende for produktionen af ildfaste chamottesten, når der ikke foreligger nogen virkninger af dumpingimport.

(38) Under hensyntagen til importørernes omkostninger og fortjeneste, som angivet i betragtning 24, bør minimumsimportprisen i overensstemmelse hermed fastsættes til 75 ECU pr. ton, cif Fællesskabets grænse, ufortoldet, svarende til en forhøjelse på 10 % af den gennemsnitlige importpris, der konstateredes i undersøgelsesperioden.

I. AFSLUTTENDE BESTEMMELSER

(39) Af hensyn til en rimelig forvaltning bør der fastsættes en frist, inden for hvilken de berørte parter kan tilkendegive deres synspunkter skriftligt og anmode om at blive hørt mundtligt. Det bør endvidere anføres, at alle undersøgelsesresultater med henblik på denne forordning er foreløbige og eventuelt skal tages op til yderligere undersøgelse med henblik på indførelse af enhver endelig told, som Kommissionen måtte foreslå -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af uforarbejdede (ikke malede eller i pulverform) brændte ildfaste produkter henhørende under KN-kode ex 2507 og ex 2508 (Taric-kode: 2507 00 20 10, 2507 00 80 10, 2508 10 00 10, 2508 20 00 10, 2508 30 00 10, 2508 40 00 10, 2508 50 00 10, 2508 60 00 10, 2508 70 10 10, 2508 70 90 10) og med oprindelse i Den Kinesiske Folkerepublik.

2. Tolden fastsættes til forskellen mellem 75 ECU pr. ton og nettoprisen pr. ton, frit Fællesskabets grænse, hvis sidstnævnte pris er den laveste.

3. Medmindre andet er anført, finder gældende bestemmelser for told anvendelse.

4. Overgang til fri omsætning i Fællesskabet af de varer, der er omhandlet i stk. 1, er betinget af, at der stilles sikkerhed svarende til den midlertidige told.

Artikel 2

Parterne kan inden en måned fra tidspunktet for nærværende forordnings ikrafttræden tilkendegive deres synspunkter skriftligt og anmode om at blive hørt mundtligt af Kommissionen, jf. dog artikel 7, stk. 4, i forordning (EØF) nr. 2423/88.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Artikel 1 i denne forordning finder anvendelse i fire måneder, medmindre Rådet vedtager endelige foranstaltninger inden udløbet af denne periode, jf. dog artikel 11, 12 og 13, i forordning (EØF) nr. 2423/88.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juli 1995.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 209 af 2. 8. 1988, s. 1.

(4) EFT nr. L 66 af 10. 3. 1994, s. 10.

(5) EFT nr. C 104 af 15. 4. 1993, s. 8.